Škoda L&K 130: Desiaty študentský automobil oslavuje výročie 130 rokov Škoda Auto a prepojenie spoločnosti s cyklistickou históriou

**› 28 študentov Stredného odborného učilišťa Škoda Auto premenilo model Superb Combi na sprievodné vozidlo pre cyklistické preteky**

**› Rozsiahle úpravy karosérie vytvárajú rozšíriteľnú ložnú plochu podobnú pick-upu na prepravu náhradných pretekárskych bicyklov a zahŕňajú aj posuvné pravé zadné dvere**

**› Názov L&K 130 a farebné vyhotovenie odkazujú na prvé dni spoločnosti, ktorú založili Václav Laurin a Václav Klement v roku 1895**

**› Prvé študentské vozidlo na platforme modelu Superb a prvé vozidlo s plug-in hybridným pohonom**

**Bratislava, 20. júna 2025** – **Desiatym študentským vozidlom Škoda píše 28 učňov ďalšiu kapitolu v histórii Škoda Academy v Mladej Boleslavi. Škoda L&K 130 a jej špeciálne farebné prevedenie vzdávajú hold zakladateľom spoločnosti Václavovi Laurinovi a Václavovi Klementovi, ktorí pred 130 rokmi začali s výrobou bicyklov. Tento jedinečný model je prvým študentským vozidlom, ktoré vychádza z modelu Škoda Superb Combi. S ložnou plochou podobnou pick-upu a mnohými šikovnými riešeniami je navrhnutý ako sprievodné vozidlo pre profesionálne cyklistické preteky.**

**Pocta koreňom spoločnosti Škoda Auto a jej začiatkom ako výrobcu bicyklov**

Koniec školského roka na Strednom odbornom učilišti Škoda Auto je tradične v znamení vytvorenia študentského auta. Tento rok 28 študentov premenilo vozidlo Škoda Superb Combi na sprievodné auto pre cyklistické preteky. Názov Škoda L&K 130 a špeciálne farebné prevedenie vozidla odkazujú na 130-ročnú históriu spoločnosti Škoda Auto, ktorá začala v roku 1895 výrobou bicyklov. Neskôr začali zakladatelia Václav Laurin a Václav Klement pod značkou L&K navrhovať a vyrábať aj motocykle a automobily. Škoda Auto má dodnes hlboký vzťah k bicyklom a cyklistickým pretekom, keďže dlhodobo podporuje významné medzinárodné cyklistické podujatia, vrátane Tour de France. Škoda L&K 130 sa toto leto predstaví aj na 112. ročníku Tour de France, ktorý sa uskutoční od 5. do 27. júla 2025.

**Prvé študentské vozidlo na báze modelu Škoda Superb a prvý plug-in hybrid**

S podporou svojich učiteľov a odborníkov z rôznych oddelení strávili študenti pri plánovaní, vývoji a výrobe vozidla Škoda L&K 130 viac ako 2 000 pracovných hodín. Ide o prvé študentské vozidlo na báze modelu Superb Combi a zároveň prvé s plug-in hybridným pohonom. V plne elektrickom režime využíva vysokonapäťovú batériu s celkovou hrubou kapacitou 25,7 kWh. Vďaka tomu ponúka Škoda L&K 130 dlhý dojazd čisto na elektrinu a je preto ideálna ako sprievodné vozidlo pri profesionálnych cyklistických pretekoch. Študenti prestavali kombi na pick-up, čím vznikol veľkorysý úložný priestor. Vozidlo má teraz nové zadné okno za zadnými sedadlami, ktoré oddeľuje interiér od otvorenej ložnej plochy. Je tiež vybavené novým integrovaným nosičom bicyklov na prepravu a rýchle poskytnutie náhradných bicyklov.

**Cyklistickí nadšenci od začiatku**

Desiate študentské vozidlo Škoda zdôrazňuje históriu spoločnosti Laurin & Klement a počiatky značky Škoda, ktorá tento rok oslavuje 130. výročie svojho založenia. V roku 1895 začali cyklistickí nadšenci Václav Laurin a Václav Klement, mechanik a kníhkupec, vyvíjať a vyrábať bicykle pod názvom Slavia. Firma sa rýchlo rozrastala a v roku 1899 predstavili svoj prvý motocykel. V roku 1905 zišlo z výrobnej haly prvé auto Laurin & Klement. Nadšenie pre cyklistiku však vždy zostalo súčasťou DNA značky Škoda, čo dnes podčiarkuje podpora mnohých významných medzinárodných cyklistických podujatí. Škoda Auto je oficiálnym hlavným partnerom Tour de France a Tour de France Femmes avec Zwift a v tejto úlohe bude pokračovať až do roku 2028. Spolupráca s organizátormi A.S.O. a Unipublic zahŕňa spolu 20 prestížnych medzinárodných cyklistických pretekov mužov a žien, vrátane španielskej La Vuelty, belgických a francúzskych jednodňových klasík ako La Flèche Wallonne, Liège-Bastogne-Liège a Paríž-Roubaix. Záväzok spoločnosti Škoda Auto k cyklistike dopĺňa aj platforma „We Love Cycling“ ([www.welovecycling.com](http://www.welovecycling.com)).

**Inšpirácia érou spoločnosti L&K**

Názov desiateho študentského vozidla Škoda poukazuje na dlhoročnú históriu spoločnosti Škoda Auto. Klasické zlaté, červené a čierne logo Laurin & Klement, ktoré sa nachádza na kapote, stredových krytkách kolies a volante modelu Škoda L&K 130, vzdáva hold prvým vozidlám vyrobeným v Mladej Boleslavi v roku 1905. Veľké plochy v zlatej, červenej a čiernej farbe sa objavujú na karosérii aj v interiéri. Súčasťou vozidla je aj podsvietená spodná maska s LED diódami, ktoré môžu meniť farbu v rámci farebného modelu RGB. Konečný návrh bol vybraný z desiatok skíc, ktoré vytvorili študenti.

**Pick-up s posuvnými pravými zadnými dverami**

Aby sa karoséria vozidla Škoda Superb Combi premenila na pick-up s priestrannou kabínou pre cestujúcich a funkčnou výsuvnou ložnou plochou, študenti vykonali množstvo úprav. Odrezali strechu vozidla za C-stĺpikmi, zosilnili zostávajúce časti kabíny pre cestujúcich, upravili B-stĺpiky a C-stĺpiky a skrátili strešné nosiče. Navrhli tiež novú zadnú stenu priestoru pre cestujúcich doplnenú o zadné okno umiestnené za druhým radom sedadiel. Pravé zadné dvere sú vybavené úplne novým pákovým posuvným mechanizmom, ktorý študenti vyvinuli v úzkej spolupráci s odborníkmi z technického vývoja spoločnosti. Pri otváraní sa dvere nevyklápajú smerom von, ale sa posúvajú, takže nezasahujú do dráhy cyklistov a môžu sa bezpečne otvoriť aj v prípade, že cyklisti práve predbiehajú sprievodné vozidlo.

**Elektricky výsuvná ložná plocha s dvoma štandardnými nosičmi bicyklov**

Pôvodný batožinový priestor bol nahradený novou, nízko položenou ložnou plochou. Tá sa dá jediným stlačením tlačidla vysunúť dozadu spolu s novými piatymi dverami pomocou jedinečného mechanizmu s ozubeným kolesom. V prípade potreby tak možno rýchlo vyložiť náhradný bicykel pre cyklistu počas pretekov. Na platforme sú nainštalované dva štandardné nosiče bicyklov z ponuky Škoda Originálne príslušenstvo. Keď je plošina zatiahnutá spolu s piatymi dverami, nosiče s bicyklami sú sklonené pod uhlom 35 stupňov, takže vozidlo má rovnakú dĺžku ako pôvodný model Superb Combi. Strešný nosič poskytuje priestor pre tretí bicykel. Plug-in hybridný pohon, ktorý sa pri študentskom vozidle Škoda objavuje po prvý raz, bol prevzatý bez zmien z modelu Škoda Superb Combi iV. Benzínový motor 1,5 TSI s výkonom 110 kW (150 k) a elektromotor spoločne poskytujú celkový systémový výkon 150 kW (204 k). Vysokonapäťová batéria s brutto kapacitou 25,7 kWh zabezpečuje dostatočný elektrický dojazd.

**Interiér prispôsobený potrebám profesionálneho cyklistického tímu**

Rovnako ako v exteriéri, aj v interiéri vozidla Škoda L&K 130 dominujú klasické farby L&K. Červená, biela, zlatá a čierna sa objavujú na sedadlách, výplniach dverí a prístrojovej doske. Použité materiály sú recyklovateľné. Na poťahoch predných športových sedadiel je vyšité logo „130 rokov“. Aby vozidlo dokonale vyhovovalo potrebám profesionálneho cyklistického tímu, študenti integrovali množstvo ďalších prvkov. Druhý displej na strane spolujazdca na palubnej doske zobrazuje údaje potrebné na podporu jazdcov, ktoré sú vždy aktuálne vďaka stálemu internetovému pripojeniu. Na komunikáciu v rámci tímu je nainštalovaná vysielačka. Na miesto ľavého zadného sedadla bol namontovaný veľký chladiaci box na fľaše s vodou. Za zadnými sedadlami je umiestnená 12V batéria. Veľká odkladacia sieť pod strešným obložením kabíny slúži na uloženie drobných predmetov ako energetické tyčinky alebo obväzy. Servisný technik sediaci na pravom zadnom sedadle má k dispozícii vlastný displej na operadle sedadla spolujazdca. Žiaci vyrobili množstvo nových prvkov pomocou 3D tlače – napríklad držiaky na sieťku pod strechou alebo logá pochádzajú priamo z 3D tlačiarne.

**Top 10 – história študentských vozidiel Škoda**

Od začiatku hlavného projektu Stredného odborného učilišťa Škoda Auto v školskom roku 2013/14 študenti každoročne plánujú, vyvíjajú a stavajú veľkolepé vozidlá. Tradícia bola prerušená len kvôli pandémii Covid-19 v roku 2021 a prestavbe dielní Škoda Academy v roku 2024.

* **Škoda Citijet (2014)** – prvé študentské vozidlo z Mladej Boleslavi, otvorené auto na báze modelu Škoda Citigo
* **Škoda Funstar (2015)** – originálny a hravý pick-up vychádzajúci z modelu Škoda Fabia
* **Škoda Atero (2016)** – emotívne kupé verzia modelu Rapid Spaceback
* **Škoda Element (2017)** – prvý študentský elektromobil, ktorý predbehol sériový model Citigoe iV o dva roky
* **Škoda Sunroq (2018)** – parádny SUV kabriolet na báze modelu Škoda Karoq
* **Škoda Mountiaq (2019)** – veľkolepý pick-up postavený na báze veľkého SUV Škoda Kodiaq
* **Škoda Slavia (2020)** – vzrušujúci spider na báze modelu Škoda Scala, ktorý modelovým označením pripomínal založenie spoločnosti pred 125 rokmi a názov prvého bicykla firmy
* **Škoda Afriq (2022)** – rally špeciál s pohonom 4×4 vychádzajúci z modelu Kamiq, prvá spolupráca so Škoda Motorsport
* **Škoda Roadiaq (2023)** – plne elektrický, multifunkčný obytný voz s mobilnou kanceláriou pre digitálnych nomádov na báze modelu Enyaq

**Tradícia kvalitného vzdelávania na Strednom odbornom učilišti Škoda Auto**

Tradícia kvalitného odborného vzdelávania a podpory v hlavnom sídle spoločnosti Škoda Auto v Mladej Boleslavi trvá už takmer 100 rokov. Podnikové učilište bolo založené v roku 1927, keď do prvého ročníka nastúpilo 58 študentov. Od roku 1991 je súkromným zariadením spoločnosti Škoda Auto a teraz je súčasťou Škoda Academy, ktorá bola otvorená v roku 2013. Doteraz ním prešlo viac ako 24 000 absolventov. V školskom roku 2024/25 počet študentov presiahol 750. Stredné odborné učilište ponúka trojročné a štvorročné učebné odbory. Trojročné sa končia záverečnou skúškou a výučným listom, štvorročné maturitou. Mnohí absolventi pokračujú v nadstavbovom štúdiu alebo na vysokej škole, prípadne nastupujú priamo do spoločnosti Škoda Auto. Všetkým absolventom je ponúknuté pracovné miesto. Hlavné zameranie je na strojárstvo a elektrotechniku, s dôrazom na technológie budúcnosti. Škola aktuálne ponúka 16 technických odborov – 13 v dennej forme a 3 ako denné nadstavbové štúdium. Najobľúbenejšími odbormi sú eAutomechanik a IT Mechatronik. Učebné plány sa neustále aktualizujú v spolupráci s odbornými oddeleniami, aby zodpovedali potrebám študentov aj spoločnosti.

**Martin Slabihoudek, riaditeľ Stredného odborného učilišťa Škoda Auto**, uvádza:

*„Vďaka našim komplexne zmodernizovaným učebniam a dielňam ponúkame na Strednom odbornom učilišti Škoda Auto našim študentom a zamestnancom tie najlepšie podmienky na kariérny rast na dlhé roky dopredu. Vďaka projektu študentského vozidla môžu účastníci uplatniť svoje vedomosti v praxi a systematicky zlepšovať svoje zručnosti. Získajú tak výborný prehľad o celom procese vzniku nového vozidla – od prvých skíc až po finálnu montáž. Každý rok sme ohromení a hrdí na nové kreatívne návrhy a šikovné nápady, ktoré naši študenti realizujú v tomto kľúčovom projekte.“*

**Investícia do Škoda Academy**

V rokoch 2013 až 2024 investovala spoločnosť Škoda Auto s podporou odborového zväzu KOVO viac než 457 miliónov Kč (približne 18,2 milióna eur) do modernizácie školiaceho a technického vybavenia v Škoda Academy. Tieto investície viedli aj k rozšíreniu vzdelávacích možností v Strednom odbornom učilišti strojárskom Škoda Auto a prispejú k ďalšiemu zvyšovaniu kvalifikácie zamestnancov. Súčasťou investície bola aj prestavba dielní, ktoré potom učni využili pri výrobe modelu Škoda L&K 130. V rámci rekonštrukcie boli v špecializovanej dielni študentského vozidla vytvorené novo koncipované učebne zamerané na elektromobilitu a digitalizáciu.

**Pre ďalšie informácie, prosím, kontaktujte:**

**Zuzana Kubíková**, PR manager Škoda Auto Slovensko s.r.o.

M: +421 904 701 339

zuzana.kubikova2@skoda-auto.sk



|  |  |  |  |
| --- | --- | --- | --- |
| Výsledek obrázku pro twitter facebook instagram logo | [/SkodaAutoSK](https://www.facebook.com/SkodaAutoSK) | Výsledek obrázku pro twitter facebook instagram logo | /[SkodaAutoSK](http://www.instagram.com/SkodaAutoSK) |

**Škoda Auto**

› sa v novom desaťročí úspešne riadi stratégiou „Next Level Škoda Strategy“;

› sa usiluje o to, aby sa do konca dekády pomocou atraktívnych ponúk vo vstupných segmentoch a vďaka ďalším modelom s elektrickým pohonom zaradila medzi päť najpredávanejších značiek v Európe;

› efektívne využíva potenciál na dôležitých rastových trhoch ako je India a severná Afrika, Vietnam a región ASEAN;

› v súčasnosti zákazníkom ponúka 12 modelových radov osobných automobilov: Fabia, Scala, Octavia, Superb, Kamiq, Karoq, Kodiaq, Elroq, Enyaq, Slavia, Kylaq a Kushaq;

› v roku 2024 dodala zákazníkom po celom svete viac ako 926 600 vozidiel;

› je už viac ako 30 rokov súčasťou koncernu Volkswagen, jedného z globálne najúspešnejších výrobcov automobilov;

› ako značka koncernu Volkswagen samostatne vyvíja a vyrába pre ďalšie značky koncernu komponenty ako batériové systémy pre platformu MEB, motory a prevodovky;

› prevádzkuje tri výrobné závody v Českej republike, má výrobné kapacity v Číne, na Slovensku a v Indii, väčšinou prostredníctvom koncernových partnerstiev, ďalej taktiež na Ukrajine v spolupráci s lokálnym partnerom.

› celosvetovo zamestnáva viac než 40 000 ľudí a je aktívna na viac ako 100 trhoch.